31. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 14829 της 13/22 Νοεμ. 1954 Περί των απαιτουμένων διατυπώσεων δι’ απόδοσιν περιουσιών δημευθεισών βάσει του Μ. Ψηφίσματος Ν.Δ. 2951/1954. Εν όψει της παρ. 3 του άρθρ. 1 του Ν.Δ.2951/1954 «περί αποδόσεως περιουσιών δημευθεισών βάσει του Μ΄ Ψηφίσματος της Δ΄ Αναθεωρητικής Βουλής των Ελλήνων». 1)Η κατά την παρ. 2 του άρθρ. 1 του ανωτέρω Ν.Δ/τος υποβαλλομένη αίτησις ενώπιον του αρμοδίου Πρωτοδικείου, δέον να κοινοποιήται και ημίν δια του Προέδρου του Νομικού Συμβουλίου του Κράτους, προ δέκα πλήρων ημερών από της συζητήσεως αυτής 2)Ο υπέρ ου η εκδοθησομένη δικαστική απόφασις οφείλει όπως υποβάλη εις το Υπουργείον Οικονομικών (Διεύθυνσιν Δημοσίων Κτημάτων) δια του οικείου Οικον. Εφόρου, αίτησιν μετ’ αντιγράφου της αποφάσεως ταύτης ίνα τούτο εφ’ όσον η δημευθείσα και ήδη αποδιδομένη περιουσία έχει καταληφθή υπό του Δημοσίου, διατάξη την παράδοσιν ταύτης εις τούτον. 3)Η  παράδοσις της αποδιδομένης περιουσίας θα συντελήται δια πρωτοκόλλου παραδόσεως και παραλαβής, συντασσομένου εις τριπλούν και υπογραφομένου υπό του Οικον. Εφόρου και υπό του προς ον η απόδοσις ή του νομίμου πληρεξουσίου του. 4)Άμα τη παραδόσει της περιουσίας θα ενεργήται η διαγραφή ταύτης εκ των οικείων βιβλίων Δημοσίων Κτημάτων. 5)Εάν η δημευθείσα και υπό του Δημοσίου καταληφθείσα περιουσία έχει μεταγραφή εις τα οικεία βιβλία Μεταγραφών δέον, επιμελεία του Οικον. Εφόρου ή του ενδιαφερομένου να καταχωρηθή εν αυτοίς σημείωσις της γενομένης αποδόσεως. 